Nasionale Gesondheidsversekering ‘sal voortgaan’Minister Aaron Motsoaledi. Foto: GCIS/Flickr Die implementering van die regering se Nasionale Gesondheidsversekering (NGV) sal verseker dat 60% van Suid-Afrikaners wat nie mediese fondse kan bekostig nie wel gehaltegesondheidsorg ontvang. Dr. Aaron Motsoaledi, minister van gesondheid, het Maandag gesê hoe meer mense behandeling ontvang, hoe meer bekostigbaar sal medisyne en gesondheidsorg word. “Maar in Suid-Afrika doen ons dit andersom. Hulle sê ‘hierdie arm mense gaan baie duur wees en ons kan nie die NGV bekostig nie’ en hulle wil bly by net 16% van mense wat op ŉ mediese fonds is,” het Motsoaledi tydens die amptelike opening van Pharmacy Direct se sentrale chroniese resepterings- en verspreidingsentrum (CCMDC) in Midrand. “Ons moet voortgaan om die massas mense by te voeg en dit is presies wat ons met die NGV gaan doen. Kry meer mense in en jy verbeter die ekonomie. Maar mense hou net aan sê die openbare gesondheidsorgstelsel stort in duie. Dit is oplossings.” Talle organisasies en belangegroepe het reeds hul kommer uitgespreek oor die regering se planne vir die NGV. Van die kritiek is dat die NGV op niks anders as ŉ de facto-nasionalisering van Suid-Afrika se gesondheidsorgstelsel neerkom nie. Daar word ook aangevoer dat Suid-Afrika tans ŉ ernstige tekort aan belastingbetalers én gesondheidspraktisyns ondervind en dat die land verdere verliese gaan ly as die NGV geïmplementeer word. Die kabinet het onlangs die Wetsontwerp op Nasionale Gesondheidsversekering vir publikasie in die Staatskoerant goedgekeur en kort daarvoor die wetsontwerp wat wysigings aan die Wet op Mediese Skemas voorstel. Albei gaan in die Staatskoerant vir kommentaar gepubliseer word. Argieffoto (Foto: Parentingupstream, Pixabay) Motsoaledi het vroeër gesê die NGV is ŉ gesondheidsfinansieringstelsel wat fondse bymekaarmaak om toegang te verleen tot gehaltegesondheidsdienste vir alle Suid-Afrikaners ongeag hul sosio-ekonomiese status. Die minister het bevestig dat alle werkende Suid-Afrikaners verplig sal wees om tot die NGV by te dra. Hy kon egter nie meer besonderhede bekend maak nie en het gesê die tesourie sal dit moet bepaal. Motsoaledi het gesê alle Suid-Afrikaners moet uiteindelik toegang tot openbare sowel as private gesondheidsorg hê. Motsoaledi het gesê die eerste fase van die NGV was van 2012 tot 2017. Fase 2 sal plaasvind oor ŉ tydperk van vyf jaar vanaf 2017 tot 2022, en sal voortgaan met die implementering van inisiatiewe om gesondheidsorg te versterk en die instel van wetgewing en wysigings aan ander wetgewing. Fase 3 sal plaasvind oor ŉ tydperk van vier jaar vanaf 2022 tot 2026, en sal insluit die voortsetting van gesondheidsorgstelsels wat op ŉ deurlopende basis versterk word; die mobilisering van addisionele bronne soos goedgekeur deur die kabinet en die selektiewe kontraktering van gesondheidsorgdienste van private verskaffers.